吕洞宾三度城南柳・混江龙
作者：谷子敬
朝代：元

paragraphs: 仙凡有路，全凭着足底一双凫，翱翔天地，放浪江湖。
东方丹丘西太华，朝游北海暮苍梧。
暂离真境，来混尘俗。
觑百年浮世，似一梦华胥，信壶里乾坤广阔，叹人间甲子须臾。
眨眼间白石已烂，转头时沧海重枯。
箭也似走乏玉兔，梭也似飞困金乌。
看了这短光阴，则不如且入无何去，落的个诗怀浩荡，醉眼模糊。